שלמה שמלצר

ביוגרפיה

נולד בחיפה. לאחר שירותו הצבאי נישא לעתליה ועבד אצל אביה, ויקטור, ב"מוסך ויקטור". בשנת 1974 החליט שאינו רואה עתיד כפועל במוסך ובעזרת חמיו קנה שתי מכוניות סוסיתא אותן השכיר.
משרד הביטחון, שהיה זקוק למכוניות להשכרה עבור צה"ל, פנה אליו וביקש 10 מכוניות בהשכרה לטווח ארוך. אף על פי שמכוניות אלו לא היו ברשותו באותו רגע, הסכים שמלצר לביצוע העסקה והצליח מאוחר יותר להגדיל את כמות כלי הרכב אותם השכיר לצה"ל.
ב-1991 זכו שמלצר ושלומי פוגל בזיכיון הייבוא של מכוניות סקודה לישראל באמצעות סוכנות סכו-קאר, אחרי שפולקסווגן רכשה את סקודה, נכנסה צ'מפיון מוטורס ב-2001 כשותפה ליבוא המכוניות לארץ וב-2006 מכרו שמלצר ושלומי פוגל את יתרת בעלותם בסוכנות צ'מפיון ס.כ.ו קאר לצ'מפיון מוטורס ושם הסוכנות שונה ל"צ'מפיון קאר ש.מ". בנוסף לסקודה ייבאו את לאדה הרוסית ואת סאן יונג הקוריאנית בין 1993 ל-1997,
בתחילת שנות ה-90 רכש את חברת קונטרם, מסוף מטענים עורפי בנמל אשדוד. אחר כך רכש את יצרנית המחברות ח.מ.ן כי הייתה רשומה בבורסה ומכר לה את חברת קונטרם. את שם החברה שינה ל"גולד בונד" והיא עוסקת (בשותפות עם "מסופי ספנות") בהפעלת מסוף מטענים, נותנת שירותי אחסנת מכולות ריקות ומלאות, המכלה ואחסון מטענים. גולד בונד הייתה אחד הצינורות דרכם רכש שליטה במספנות ישראל.
קופל (נהיגה עצמית) נוסדה ב-1969 ועסקה בעיקר בהשכרת רכב לתקופות ארוכות. ב-1987 רכש אביהו הורוביץ (ביחד עם אחרים) את השליטה בקופל. קופל החזיקה בכמות גדולה של מניות ישטק תעשיות. בשנת 1993 בוצעה החלפת מניות וישטק הפכה לבעלת השליטה בקופל. כעבור כשנתיים נקלעה קבוצת ישטק לקשיים כספיים ושמלצר רכש בתחילת 1996 את הקבוצה ודרכה את קופל ואת חברת הבת ל.ב.ו לליסינג מימוני, במטרה לשלב את עסקי הליסינג בקבוצת החברות שבבעלותו. אחרי הרכישה שינה שמלצר את שם החברה ל"ניו קופל" ומאוחר יותר ל"ניו קופל החזקות".
בנובמבר 1995 הופרטו מספנות ישראל. בין המשקיעים שרכשו את המספנות היה גם שמלצר (יחד עם סמי קצב ושלומי פוגל).
חברת "לבלב" הוקמה ב-1992 על ידי דני ליפז, ונועדה לעסוק בעמילות מכס וחיפושי נפט. שמלצר ושותפיו רכשו בינואר 1996 את מניות השליטה בחברת "לבלב" במטרה להשתמש בשלד הבורסאי של החברה לקליטת עסקי מספנות ישראל אותה רכשו חודש קודם לכן. הניסיון נכשל וב-2000 מכרו את החברה לבית ההשקעות נשואה זנקס, איתי שוויצר ורועי לב, ששינו את שם החברה לפיונט ונצ'רס.
את אפקון תעשיות רכש ב-2003 מידי הכונס של פויכטוונגר. החברה עוסקת בייצור, שיווק והתקנה של מערכות ולוחות חשמל, שנאים, מערכות בקרה תעשייתית ומיזוג אויר ושולטת במספר רב של חברות בנות בישראל ומחוץ לה. דרכה רכש שמלצר את תדיראן טלקום.
ב-2004 נכנס לעסקים ברומניה. הפעילות מתבצעת באמצעות חברת בת בשם ניו-קופל רומניה וכוללת ליסינג תפעולי, השכרת רכב, מכירת מכוניות משומשות וסוכנות לרכבי ג'נרל מוטורס בבוקרשט. ב-2008 זכה בזיכיון למכירת מכוניות ג'ילי (GEELY) מתוצרת סין במזרח אירופה.
ב-2008 איחד שמלצר את חברת הליסינג הציבורית, ניו קופל סיקסט, עם חברת ההשכרה הפרטית שלו, שלמה Sixt.
כיום יש לקבוצת 'שלמה Sixt' קרוב ל-70,000 מכוניות, כ-100 מוסכים ואתר לוגיסטי גדול באזור ניר-צבי, שמיועד לשמש כאתר אחסון והכנה למסירת רכב חדש.
ב-1 בינואר 2008 הוקמה חברת ניו קופל ביטוח. החברה התחילה עם פוליסות ביטוח רכב ל-60,000 כלי רכב מבוטחים בביטוחי חובה ומקיף - צי הרכב של קבוצת שלמה וכן העניקה ביטוחי חובה לכלי רכב שנרכשו מהחברות השונות בקבוצת שלמה. בספטמבר 2008, במקביל להשלמת המיזוג בין "שלמה השכרת רכב" לבין החברה הציבורית "ניו-קופל החזקות" שונה שמה של החברה ל"שלמה חברה לביטוח" והיא מוכרת לציבור הרחב פוליסות רכב ודירה.
בבעלות הקבוצה גם חברת מאסטר שיר, חברת שירותי דרך שכוללת את רשת המוסכים אוטוקלאב. ב-2010 רכש שמלצר את השליטה בחברת התקשורת "פרי טלקום", אשר צפויה להיכנס לשוק הסלולר כמפעיל וירטואלי. באוגוסט 2010 נודע כי זיכיון השווק של אופל בישראל עבר מחברת UMI לידיו של שמלצר.
ב-11 ביוני 2014 רכש שלמה את חברת סונול מדוד עזריאלי, אולם עקב פטירתם של השניים בתחילת יולי 2014, העסקה בוטלה.
שמלצר התגורר בסביון, היה נשוי ואב לשלושה: אסי שמלצר, עפרה שמלצר וטובי שמלצר. שני בניו וחתנו עובדים בעסקיו.
על שמו - חוות הרוח במעלה גלבוע שנבנתה על ידי חברת אפקון.